Skylder på skolesystemet, og mener Norge må lære av USA.

OSLO:- Det er vanskelig å integreres i Norge, enten du er amerikaner eller pakistaner. Det er nesten en umulig oppgave. De to står like svakt, fordi skolesystemet i Norge er veldig annerledes enn i de fleste andre land. Alt det vi kaller fritidsaktiviteter i Norge, og som er kjempeviktig for å delta i samfunnet, det er ikke fritidsaktiviteter i andre land, det er en del av skolesystemet, sier Navaz Virani.



Han kom til Norge, fra Kenya, i 1973. Første stopp på turen var den kristne folkehøgskolen Haugetun, men bare få år senere hadde han skapt en millionbedrift via sine restauranter i Mona Lisa-huset, midt i Oslo sentrum.



Selv er Virani godt integrert i det norske samfunnet, og har, ved siden av jobben, drevet med lobbyvirksomhet mot norske politikere i 15 år, for det han mener er en nødvendighet for å få til god integrering.

- Vi trenger en helhetlig, rettferdig skole fra klokka 08 til 16.15 med 2-3 timer kultur og idrett med faglærere. En heldagsskole hadde spart samfunnet og miljøet, sier han.



Les også: - Innvandrere må snakke norsk hjemme



Fritidsaktiviteter bare for de rike

I dagens system mener han det kun er de rikeste som har mulighet til å lykkes med både integrering og deltakelse i det norske samfunnet.



- I Norge er det bare ressurssterke foreldre som har mulighet til å følge opp barna sine på fritidsaktiviteter. Jeg har to barn selv, og bruker i snitt 22 timer i uka og 100.000 kroner i året på å følge opp fritidsaktivitetene, sier han, og legger til:



- Hvis en norsk familie flytter til India, USA eller Canada, så blir man mye lettere integrert fordi de har heldagsskole. Der har man kultur og idrett i skoletiden, sier Virani.



Tirsdag skrev dittOslo.no om ferske tall i Integreringsbarometeret, som Integrerings- og mangfoldsdirektoratet (IMDi) nylig publiserte.



Tall de har hentet inn viser at 9 av 10 nordmenn mener det er innvandrere selv som må ta ansvar for mislykket integrering. En sannhet med modifikasjoner, mener Virani.



- Selvfølgelig har de som kommer hit til landet det første ansvaret, men samfunnet og skolesystemet har også et veldig viktig ansvar. Skolesystemet bør være sånn det er i USA og Canada, med heldagsskole, sier han.



Les også: «Dårlig integrering er innvandrernes egen skyld»



Rammer også norske

Han peker på at fritidsakviteter i Norge er dyrt og tidkrevende for foreldre i full jobb. Han mener heldagsskole, med innlagte aktiviteter er løsningen.



- I Norge lærer ikke barn å gå på ski i skolen. I steden må man delta i et veldig lukket miljø, som en gutteklubb, som er så stengt, at det er umulig å komme inn. Ja, de som flytter hit har et ansvar, men når disse miljøene er så lukket, så er det veldig vanskelig å delta, sier han, og legger til at dette ikke bare gjelder immigranter.



- Jeg skjønner ikke hvordan det norske samfunnet kan godta at man betaler full skatt, men bare får en tredjedel skole tilbake. Dette gjelder også mange norske familier i arbeiderklassen, som verken har råd eller tid til å følge opp barna på fritidsaktiviteter. Da får man et skille i samfunnet, sier Virani.

Han mener det er nødvendig å samle kulturmidler, idrettsmidler og den norske dugnadsånden under ett tak, og gi barna dette som en del av skolegangen.

Les også: Slakter regjeringens innsats for romfolk



Må stille krav

Men selv om Virani mener skolegang er nøkkelen til god integrering, mener han Norge må tørre å kreve mer av dem som kommer til landet.



- Man trenger ikke nødvendigvis å legge så mye til rette, man må bare kreve at folk jobber fra dag én, sier han og legger til:

- Hvorfor klarer flykningene seg i landene hvor NAV ikke finnes? Iran har tatt imot fem millioner flyktninger, fra blant annet Irak og Afghanistan. Der er det ikke noe NAV, den eneste hjelpen de får er å finne seg en jobb, og det klarer de jo.

Lik Nettavisen her og få flere ferske nyheter og friske meninger!



HTML EMBED



